Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 427/12/4403	Nitra, 5.12.2012
EEČ : 2-32-3-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	najmenej tri mesiace v období dvoch rokov neplnil z nedbanlivosti zákonnú povinnosť vyživovať alebo zaopatrovať svoje dieťa XXXXX,  nar. 05. 04. 1992, ktorý bol zverený do výchovy matky XXXXX, trvale bytom XXXXX, Trieda XXXXX č. 36 a na základe rozsudku Okresného súdu XXXXX sp. zn. 25C 248/2006 zo dňa 09. 01. 2007 s nadobudnutou právoplatnosťou dňa  22. 01. 2007 bolo povinnému určené výživné vo výške 2.500,- Sk ( 82,98 €), ktoré je povinný platiť vždy do 15-tého dňa toho ktorého mesiaca vopred do rúk matky, čím takto zanedbaním svojej zákonnej vyživovacej povinnosti nezaplatil za obdobie od 01. 03. 2012 do 31. 08. 2012 sumu v celkovej výške 497,88 €,       
lebo zanikla trestnosť činu
Odôvodnenie:
		Poverený príslušník OO PZ XXXXX začal trestné stíhanie vo veci uznesením sp.zn. ORP –1125/NR-NR-2012 zo dňa 01. 07. 2012 a následne uznesením tej istej spisovej značky zo dňa 11. 09. 2012 podľa § 206 odsek 1 Trestného poriadku vzniesol obvinenie XXXXX  pre prečin zanedbania povinnej výživy podľa § 207 odsek 1 Trestného zákona na vyššie uvedenom skutkovom základe. 
	Po skončení vyšetrovania mi bol spisový materiál predložený, pričom jeho preskúmaním bolo jednoznačne zistené a preukázané, že obvinený je otcom XXXXX, nar. 05. 04. 1992 a je zaviazaný prispievať na výživu syna XXXXX na základe rozsudku Okresného súdu XXXXX č. k. 25C/248/2006  zo dňa 09. 01. 2007 s nadobudnutou právoplatnosťou dňa 22. 01. 2007 sumou vo výške 2.500,- Sk ( 82,98 €) mesačne, ktorú je povinný platiť k rukám matky vždy do 15 – tého dňa v mesiaci vopred k rukám matky odo dňa právoplatnosti rozsudku. Obvinený si túto svoju povinnosť v období od 01. 03. 2012  do 31. 08. 2012 riadne neplnil, pričom za toto obdobie dlhoval matke dieťaťa XXXXX sumu 497,88 €. 
	Prečinu zanedbania povinnej výživy podľa  § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.
	Z vykonaného dokazovania bolo jednoznačne preukázané, že podozrivý sa dopustil citovaného prečinu spôsobom opísaným vo výrokovej časti tohto uznesenia, nakoľko po  dobu dlhšiu ako tri mesiace v období dvoch rokov neuhrádzal príspevok na výživu svojich maloletých detí. 
	Podľa § 86 odsek 1 písm. a) Trestného zákona trestnosť trestného činu zanedbania povinnej výživy  zaniká vtedy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Z vyšetrovacieho spisu ďalej jednoznačne vyplýva, že obvinený uhradil v plnej výške svoj dlh na výživnom, ktorý mu vznikol v období od 01. 03. 2012 do 31. 08. 2012, čo je preukázané výpoveďou matky  XXXXX zo dňa 24. 10. 2012, kde uviedla, že jej obvinený zaplatil dlžné výživné dodatočne a to poštovými poukážkami zo dňa 25. 09. 2012 na sumu 200 € a zo dňa 22. 10. 2012 na sumu 300 € nachádzajúcimi sa vo vyšetrovacom spise na č. l. 15-16, čím jeho dlh na výživnom za obdobie do 01. 03. 2012 do 31. 08. 2012 považuje za vyrovnaný  a vyživovaciu povinnosť otca za splnenú.  Zároveň matka vo svojom výsluchu uviedla, že neplnenie si vyživovacej povinnosti zo strany otca nezanechalo na dieťati trvalo nepriaznivé následky.  
	Vychádzajúc z uvedeného je zrejmé, že v danom prípade je možné  s poukazom na fakt, že neplnenie vyživovacej povinnosti zo strany obvineného nezanechalo trvalo nepriaznivé následky, použiť osobitné ustanovenie o účinnej ľútosti v zmysle § 86 odsek 1 písm. a) Trestného zákona.
	Podľa  § 215 odsek 1 písm. h) Trestného poriadku prokurátor zastaví trestné stíhanie ak zanikla trestnosť činu.
	S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Adriana Kozárová
prokurátorka